**Doina oltenească V**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Frunzuliţă, iarbă neagră,

Taica, maica tot mă-ntreabă

Care muncă mi-e mai dragă?

Munca cea de haiducie,

Pistoale de Veneţie

Şi cal bun de călărie.

Geaba beau, geaba mănânc,

Geaba mijlocul îmi strâng,

Dacă n-am arme să-ncing

Şi cal bun să mi-l înching.

Voinicelul nearmat

E ca ştiuca pe uscat,

Voinicelul fără cal

E ca peştele pe mal

Şi ca mărul lângă drum,

N-are pace nicidecum,

Câţi trec îl zburătăiesc

Şi de crengi îl sărăcesc,

Dar voinicul înarmat

Şi pe-un zmeu încălecat

Drăgălaş e şi frumos

Ca luceafăr luminos.